section_heading: Počeci
paragraph_text: Grupu su osnovali u ožujku 2006. godine u Beogradu: Aleksandar Luković i Dragan Kovačević. Prvu postavu činili su: Žarko Kovačević (brat Dragana Kovačevića, vokal), Dragan Kovačević (vokal), Vladimir Popović (vokal), Aleksandar Luković (gitara), Miloš Kovačević (bas gitara), Branislav Lučić (udaraljke), Goran Mladenović (bubnjevi) i Ivana Blažević (violina). Imali su tri vokala u početku. Kasnije je Vladimir Popović otišao iz grupe, a Dragan Kovačević je postao menadžer i tekstopisac grupe te je jedini vokal ostao Žarko Kovačević, koji je do danas vodeći vokal grupe. Svi članovi potječu iz različitih glazbenih sredina. Mnogi su došli iz drugih grupa, koje su bile slabo poznate. U fuziji glazbenih pravaca i ideja iz kojih su potekli nastaje jedinstveni zvuk i stil benda. Nakon nekoliko manjih svirki po beogradskim klubovima i nastupa u niškom K.S.T.-u (Klubu studenata tehnike), bend je doživio krizu. Početkom 2008. godine, basist Miloš Kovačević odlazi u vojsku, a Goran Mladenović i Ivana Blažević napuštaju sastav, pa bend privremeno prestaje s radom.